आई प्रबीर-द आदिवासी गॉड देर रात तक इस पुस्तक पर आँखें गड़ाये रहा, कब नींद आ गयी पता ही नहीं लगा। सीने पर पड़ी किताब से एक सपना आँखों के भीतर चू गया। मेरे सम्मुख देवताओं की तरह दिखने वाला व्यक्तित्व खड़ा था - चौड़ा ललाट, बोलती हुई आँखें और कंधे तक बिखरे हुए बाल। एक दिव्य मुस्कुराहट उनके व्यक्तित्व की शोभा थी और ललाट पर तिलक उनके आकर्षण को विस्तार दे रहा था। मुझे पहचानते देर न लगी कि मैं बस्तर अंचल के अंतिम शासक और माँ दंतेश्वरी के अनन्यतम पुजारी के सम्मुख खड़ा हूँ। स्वपन में भी यह चेतना रही कि स्वप्न देख रहा हूँ। सपने में भी निश्चित ही मुस्कुराहट खिल उठी होगी कि मुन्नाभाई की गाँधीगिरि का सिनेमा, हाल ही में देखा था और स्मृतियों में ताजा था। लेकिन अवचेतन में यह खयाल कहाँ था?